Mittä i dä Nacht so am 2:00  simer ncherä doch weniger komfortable Busfahrt als mers gwöhnt sind in Potosí aacho. Mer hend üs den ä Taxi krallt und sind chli planlos umänand gfahre bis mer den endlich üses Hostel gfunde hend und hends üs i üsem riesige iischalte Zimmer bequem gmacht.  Dä erscht Tag hend mir däzue gnutzt zum üs ad Höchi gwöhne (4070 m ü. M.). Obwohl mir alli ä Duschi nötig ka hetet, hend mir üs nöd getraut und sind mit Chappe und Schal durs Städtli zoge. Potosí isch zu Kolonialziitä diä richscht Stadt vo ganz  Latinamerika gsi, das ufgrund vom Silbervorkomme im Cerro Rico. D'Spanier hend Sklave igsetzt zum s'Silber abbaue. D'Afrikaner sind sich diä Höchi und d'Chälti aber nöd gwöhnt gsi, drum het mer meh Indios gno.  Am Mentig hend mir ä Minätour bueched ka. Am 8:00 am Morge isch es losgangä. Zerscht simer mit Schutzkleidig usgrüstet worde und den grad zum "mercado de los mineros" gfahre. Uf dem mercado findet mer Gebruchsgegäständ für d'Mineros vo Cocablätter, Erfrischigsgetränk, Dynamit bis zu 96 prozentigem  Alkohol. Die Sache sind absolut für jede legal erhältlich. Bevor mir denn endgültig id Minä abä sind hemer no eini vo dä vilnä   Silberraffineriä aglueget. Döt het mer chöne gseh wie s'Silber usäm Gstei extrahiert wird.  Denn simer zum Igang gfahre worde und in Einer-Kolone id Minä inäglofe. Die erschte 200m bis zum Museum het mer no mit nur schüch izognem Chopf chöne zruglegä. Nochem churze Museumsbsuech het mer sich id Gruppä ufteilt. Zum Glück hend mir üs  für di einzig spanisch sprochig Gruppe entschidä. So hend mir nämlich d'Möglichkeit gha viel detailierter s'Lebe i dä Mine kennäzlerne. Dä erscht länger Halt hemer imnä sehr enge und heisse Sitästolle (aber immer no uf em erschte Nivel) bim Tío Jorge iigleit. Dä Tío wir hüt no vo dä Mineros abetet. Jede Fritig versammlet sie sich gruppäwiis bi dä voschidenä Tíos und opfered ihm Cocablätter, Zigarette, Cerveza und anders z'Trinke. Au mir hend vo dem 96 prozentigem Alkohol trunke und dá Tío het mit üs eini  graucht. Das heisst dä Guide het ihm ä Zigarette azünt und ihm is Mul inägsteckt. Diä Zigarette isch abäbrennt, das heisst dä Tío het üs akzeptiert, vilicht well mir Fraue gsi sind. D'Legende beseit, dass d'Pachamama (Mutter Erde) und dä Tío äs Paar sind und zämä verantwortlich sind fürd Silberproduktion. Falls ihres Verhältinis gstört wird, was durch Fraue i   dä Mine passiert, gits kei Silber meh. So sind Fraue nöd gern gseh i dä Minde, well den äbä Pachamama iifersüchtig wird. Zu Chriegsziite hend d'Fraue aber trotzdem müesse id Minde go schaffe zum ihri Familie ernähre.  Nochdem dä Tío fertig graucht ka het, isch es uf allnä Viere is Zweite Nivel abägangä. Döt sind mer au scho Arbeiter go bsueche. Dä eint isch erscht 16 gsi und dä ander 24. D'Hitz isch döt scho unerträglich gsi. Sie hend sich drum über üsi mitbrochte Colafläsche und Cocablätter  gfreut. D'Cocablätter lönd dä Hunger und d'Schmerze vogässe. Bis zu 200 Blätter het än güebte Minero im Bagge. Mir sind no is Dritte und Vierte Nivel abä teils grutscht und gschlideret teils kroche und grobbt. D'Luft isch immer heisser, stikiger und staubiger worde so dass s'Schnufe zur Qual worde isch. Mir sind den doch recht froh gsi, dass mir noch 3 Stund wieder as Tagesliecht hend chöne go. Denn hend no alli Buebe dörfe ihri langghegte Chindheitsträum verwürkliche. Die selberkaufte und selberzämägsteckte  Dynamitstangene hends dörfä id Luft jage.  Siebe Millione sind scho ums Lebe cho i därä Mine. Wie gföhrlich dass diä Arbeit isch, zeigt au die durchschnittlich Lebeserwartig noch em Arbeitsbeginn. Sie   betreit 10 Johr. Dä Lohn hangt ab vo dä Usbeuti. Dä oberscht Durchschnittslohn lit bi 200 Bolivianos (40 Franke) pro Monat.  Im Aschluss an Minäbsuech hend mir ä Taxi  noch Sucre gno. Diä zweistündig Fahrt isch landschaftlich wunderschö gsi.  I de schöne, wiise Hauptstadt hend mir meh oder weniger freiwillig drüs schöni gmüetlichi Täg verbrocht.